Απόφαση του Συμβουλίου της 4ης Δεκεμβρίου 2000 περί ορισμένων μέτρων προστασίας σχετικά με τις μεταδοτικές σπογγώδεις εγκεφαλοπάθειες και τη χρησιμοποίηση ζωικών πρωτεϊνών στη διατροφή των ζώων (2000/766/ΕΚ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), και ιδίως το άρθρο 10, παράγραφος 4, την οδηγία 97/78/ΕΚ του Συμβουλίου, της 18ης Δεκεμβρίου 1997, για τον καθορισμό των βασικών αρχών σχετικά με την οργάνωση των κτηνιατρικών ελέγχων των προϊόντων προελεύσεως τρίτων χωρών που εισάγονται στην Κοινότητα(2), και ιδίως το άρθρο 22, την πρόταση της Επιτροπής, Εκτιμώντας τα ακόλουθα: (1) Οι κοινοτικοί κανόνες για τον έλεγχο ορισμένων μεταποιημένων ζωικών πρωτεϊνών που χρησιμοποιούνται στις τροφές των μηρυκαστικών, άρχισαν να ισχύουν τον Ιούλιο του 1994. (2) Έχουν σημειωθεί σε ορισμένα κράτη μέλη κρούσματα της σπογγώδους εγκεφαλοπάθειας των βοοειδών (ΣΕΒ), σε ζώα που γεννήθηκαν το 1995 και τα επόμενα έτη. (3) Με βάση τις επιστημονικές γνώμες, η Επιτροπή έλαβε σειρά μέτρων για τις ζωοτροφές, όπου συμπεριλαμβάνονται οι υψηλές προδιαγραφές μεταποίησης, οι οποίες θεωρούνται οι πιο αποτελεσματικές για την αδρανοποίηση παθογόνων παραγόντων της τρομώδους παράλυσης των προβάτων και της ΣΕΒ, για την παραγωγή μεταποιημένων ζωικών πρωτεϊνών από θηλαστικά, ο αποκλεισμός υλικού προσδιοριζόμενου κινδύνου από τη διατροφική αλυσίδα και τα μέτρα δραστήριας επιτήρησης για να μην εισαχθούν στη διατροφική αλυσίδα κρούσματα της ΣΕΒ. Στις 27 και 28 Νοεμβρίου 2000, η Επιστημονική Συντονιστική Επιτροπή διατύπωσε γνώμη, με την οποία συνέστησε να εξεταστεί η προσωρινή απαγόρευση των ζωικών πρωτεϊνών στις ζωοτροφές, όταν δεν μπορεί να αποκλειστεί ο κίνδυνος διασταυρούμενης μόλυνσης των ζωοτροφών των βοοειδών με ζωοτροφές που προορίζονται για άλλα ζώα και περιέχουν ζωικές πρωτεΐνες, που ενδεχομένως έχουν μολυνθεί από τον παράγοντα ΣΕΒ. (4) Ορισμένα κράτη μέλη έχουν αναφέρει ελλείψεις στην εφαρμογή της κοινοτικής νομοθεσίας για τις ζωοτροφές και, συνεπώς, έχουν λάβει μέτρα διασφάλισης. (5) Οι επιθεωρήσεις της Κοινότητας έχουν εντοπίσει συστηματικές παραλείψεις στην εφαρμογή των κοινοτικών κανόνων σε πολλά κράτη μέλη. (6) Υπό το πρίσμα των ανωτέρω, ενδείκνυται να απαγορευτεί προσωρινά η χρήση των ζωικών πρωτεϊνών στις ζωοτροφές, ως προληπτικό μέτρο, ενώ εκκρεμεί η πλήρης επαναξιολόγηση της εφαρμογής της κοινοτικής νομοθεσίας στα κράτη μέλη. Επειδή αυτή η απαγόρευση θα μπορούσε να έχει περιβαλλοντικές συνέπειες αν δεν ελεγχθεί σωστά, είναι αναγκαίο να εξασφαλιστεί ότι τα ζωικά απόβλητα συλλέγονται, μεταφέρονται, μεταποιούνται, αποθηκεύονται και διατίθενται με ασφάλεια. (7) Ένα κοινοτικό πρόγραμμα δοκιμασιών μεγάλης κλίμακας θα αρχίσει την 1η Ιανουαρίου 2001. Το πρόγραμμα θα παρέχει συγκεκριμένα στοιχεία για τον επιπολασμό της ΣΕΒ στα κράτη μέλη. Αυτά τα στοιχεία θα παρέχουν πραγματικές πληροφορίες για την αποτελεσματικότητα της προηγούμενης κοινοτικής νομοθεσίας περί ζωοτροφών και θα εντοπίσουν τα κράτη μέλη, όπου εξακολουθεί να είναι πιθανή η ανακύκλωση της ΣΕΒ, μέσω μεταποιημένων ζωικών πρωτεϊνών. Αυτές οι πληροφορίες θα πρέπει να χρησιμοποιηθούν στην αναθεώρηση του μέτρου που υιοθετείται με την παρούσα απόφαση. (8) Η Μόνιμη Κτηνιατρική Επιτροπή δεν έδωσε ευνοϊκή γνώμη, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Για τους σκοπούς της παρούσας απόφασης, νοούνται ως «μεταποιημένες ζωικές πρωτεΐνες», τα κρεατοστάλευρα, κρεατάλευρα, οστεάλευρα, αιματάλευρα, αποξηραμένα πλάσμα και άλλα προϊόντα αίματος, προϊόντα υδρόλυσης πρωτεϊνών, άλευρα οπλών, άλευρα κεράτων, άλευρα από παραπροϊόντα σφαγίων πουλερικών, άλευρα πτερών, υπολείμματα τήξης χοιρινού λίπους σε ξηρή κατάσταση, ιχθυάλευρα, όξινο φωσφορικό ασβέστιο, ζελατίνη και άλλα παρόμοια προϊόντα, συμπεριλαμβανομένων των μειγμάτων, των ζωοτροφών, των πρόσθετων υλών στις ζωοτροφές και των προμειγμάτων που περιέχουν αυτά τα προϊόντα. Άρθρο 2 1. Τα κράτη μέλη απαγορεύουν τη χρησιμοποίηση μεταποιημένων ζωικών πρωτεϊνών στη διατροφή των ζώων εκτροφής που συντηρούνται, παχύνονται, ή εκτρέφονται για την παραγωγή τροφίμων. 2. Η απαγόρευση που αναφέρεται στην παράγραφο 1 δεν εφαρμόζεται στη χρησιμοποίηση: - ιχθυάλευρων στη διατροφή ζώων άλλων από τα μηρυκαστικά, σύμφωνα με τα μέτρα ελέγχου που καθορίζονται σύμφωνα με τη διαδικασία που προβλέπεται στο άρθρο 17 της οδηγίας 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς(3), - ζελατίνης μη μηρυκαστικών για την επικάλυψη των προσθέτων υλών κατά την έννοια της οδηγίας 70/524/ΕΟΚ του Συμβουλίου, της 23ης Νοεμβρίου 1970, περί των προσθέτων υλών στη διατροφή των ζώων(4), - όξινου φωσφορικού ασβεστίου και υδρολυμένων πρωτεϊνών που λαμβάνονται με τους όρους που καθορίζονται σύμφωνα με τη διαδικασία που προβλέπεται στο άρθρο 17 της οδηγίας 89/662/ΕΟΚ, - γάλακτος και προϊόντων γάλακτος στη διατροφή εκτρεφόμενων ζώων που συντηρούνται, παχύνονται ή εκτρέφονται για την παραγωγή τροφίμων. Άρθρο 3 1. Με εξαίρεση τις παρεκκλίσεις που προβλέπονται στο άρθρο 2, παράγραφος 2, τα κράτη μέλη: α) απαγορεύουν τη διάθεση στην αγορά, το εμπόριο, την εισαγωγή από τρίτες χώρες και την εξαγωγή προς τρίτες χώρες μεταποιημένων ζωικών πρωτεϊνών που προορίζονται για τη διατροφή εκτρεφόμενων ζώων που συντηρούνται, παχύνονται ή εκτρέφονται για την παραγωγή τροφίμων, β) εξασφαλίζουν ότι, όλες οι μεταποιημένες ζωικές πρωτεΐνες που προορίζονται για τη διατροφή εκτρεφόμενων ζώων που συντηρούνται, παχύνονται ή εκτρέφονται για την παραγωγή τροφίμων, αποσύρονται από την αγορά, από την αλυσίδα διανομής και από τις αποθήκες των γεωργικών εκμεταλλεύσεων. 2. Τα κράτη μέλη εξασφαλίζουν ότι τα ζωικά απόβλητα κατά την έννοια της οδηγίας 90/667/ΕΟΚ(5) συλλέγονται, μεταφέρονται, μεταποιούνται, αποθηκεύονται ή διατίθενται σύμφωνα με την εν λόγω οδηγία, την απόφαση 97/735/EΚ της Επιτροπής(6) και την απόφαση 1999/534/ΕΚ του Συμβουλίου(7). Άρθρο 4 Η παρούσα απόφαση αρχίζει να ισχύει την 1η Ιανουαρίου 2001. Εφαρμόζεται έως τις 30 Ιουνίου 2001. Η παρούσα απόφαση ενδέχεται να προσαρμοστεί, πριν από τις 30 Ιουνίου 2001, από την Επιτροπή, στην κατάσταση κάθε κράτους μέλους, υπό το πρίσμα των αποτελεσμάτων των επιθεωρήσεων της Επιτροπής και τη συχνότητα της ΣΕΒ, με βάση τα αποτελέσματα της παρακολούθησης της ΣΕΒ, με ειδική αναφορά στον έλεγχο των βοοειδών ηλικίας μεγαλύτερης των 30 μηνών, όπως ορίζει η απόφαση 2000/764/ΕΚ της Επιτροπής(8). Άρθρο 5 Η παρούσα απόφαση απευθύνεται στα κράτη μέλη. Βρυξέλλες, 4 Δεκεμβρίου 2000.

[Source: multi_eurlex | Tokens: 6103]